## Turisme impulsa el turisme de negocis de la Comunitat Valenciana en la fira IMEX Frankfurt

*** La Generalitat participa en l’estand de Turespaña junt amb els Convention Bureaux, associacions i marques turístiques de la Comunitat Valenciana
* José Manuel Camarero destaca la intensa agenda de reunions que està tenint lloc, que permetrà “impulsar noves oportunitats de negoci i enfortir la visibilitat de l’oferta especialitzada de la destinació”**

El secretari autonòmic de Turisme, José Manuel Camarero, ha assistit a la fira IMEX Frankfurt, a on Turisme Comunitat Valenciana participa per a promocionar l’oferta de turisme de negocis de la Comunitat Valenciana en una de les fires més rellevants d’Europa en este àmbit.

José Manuel Camarero ha subratllat la intensa agenda de reunions que s’estan duent a terme en esta edició, la qual cosa, en la seua opinió, permetrà “impulsar noves oportunitats de negoci amb empreses europees especialitzades en este sector i enfortir la visibilitat de la nostra oferta turística”.

Durant els tres dies de fira, s’han programat més de 100 trobades professionals en l’espai de Turisme Comunitat Valenciana, a on estan representats els Convention Bureaux, associacions i marques turístiques de la Comunitat.

En esta edició, la Generalitat participa amb un espai dins de l’estand de Turespaña que acull els Convention Bureau, les associacions i les marques turístiques. En concret, participen València Convention Bureaux; Benidorm Oficina de Congressos, juntament amb Meliá Villaitana i Four Points by Sheraton Costa Blanca; Alacant Oficina de Congressos, acompanyat per l’hotel Hospes Amérigo i Blue Valley Watersports DMC; Elx Convention Bureau i el Patronat de Turisme de la Costa Blanca, amb l’assistència d’AR Hotels, hotels Poseidón i Estimar Hotels.

També participen representants del Palau de Congressos de València, Fira València, Hosbec, l’Associació Provincial d’Hotels i Allotjaments Turístics d’Alacant (APHA) i València Premium.

Camarero ha destacat que “des de la Generalitat apostem per impulsar el turisme MICE, perquè es tracta d’un dels segments més importants per a les destinacions amb una oferta d’allotjament i de servicis consolidada”.

En esta línia, ha assenyalat que “el turisme MICE ha experimentat una ràpida expansió en els últims anys i contribuïx a dos objectius clau de la política turística: la desestacionalització, ja que molts esdeveniments, congressos i incentius se celebren fora de la temporada alta, i l’augment del gasto turístic”.

La fira IMEX, que té lloc anualment a Frankfurt des de 2002, s’ha consolidat com un aparador de referència per a organitzadors d’esdeveniments, empreses, agències especialitzades i professionals del màrqueting, interessats a descobrir noves propostes i idees per a l’organització de reunions, esdeveniments corporatius i presentacions de producte.

Fecha: 21/05/2025